Komisijos reglamentas (EB) Nr. 1442/2002
2002 m. rugpjūčio 7 d.
iš dalies keičiantis Reglamentą (EB) Nr. 1554/2001, nustatantį išsamias Tarybos reglamento (EB) Nr. 1260/2001 nuostatų dėl cukraus, pagaminto Prancūzijos užjūrio departamentuose, pardavimo ir kainų sąlygų suvienodinimo su lengvatinėmis sąlygomis įvežamo žaliavinio cukraus kainų sąlygomis taikymo taisykles
EUROPOS BENDRIJŲ KOMISIJA,
atsižvelgdami į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1] su paskutiniais pakeitimais, padarytais Komisijos reglamentu (EB) Nr. 680/2002 [2], ypač į jo 7 straipsnio 5 dalį,
kadangi:
(1) Reglamento (EB) Nr. 1260/2001 7 straipsnio 4 dalyje numatyta vienodo dydžio Bendrijos pagalba, skiriama Prancūzijos užjūrio departamentuose pagaminto cukraus realizavimui europiniuose Bendrijos regionuose. Ši pagalba yra skirta rafinuoti minėtuose departamentuose pagamintą cukrų Bendrijos europiniuose regionuose esančiuose rafinavimo įmonėse ir transportuoti į europinius Bendrijos regionus, o atitinkamais atvejais - sandėliuoti jį tuose departamentuose.
(2) Pagalba 2001/2002 prekybos metams nustatoma Komisijos reglamentu (EB) Nr. 1554/2001 [3]. Pagalba dėl transportavimo etape iš įmonės iki FOB sandėlio ir dėl laikymo Prancūzijos užjūrio departamentuose 2001/2002 prekybos metams nustatyta to reglamento 2 straipsnio 1 dalies a ir c punktuose. Dabar, kai Komisija gavo informaciją apie tinkamą šios pagalbos lygį, turi būti nustatyti pagalbos sumos 2002/2003-2005/2006 prekybos metams, t. y. laikotarpiui, kuriam Reglamentas (EB) Nr. 1260/2001 numato nustatytinas intervencines kainas ir produkcijos bei rafinavimo kvotas. Pagalba, skirta padengti transportavimo laivu išlaidas, ir pagalba rafinavimui ir toliau turėtų būti teikiama tuo pačiu laikotarpiu.
(3) Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1554/2001 2 straipsnio 1 dalis pakeičiama šia dalimi:
"1. 1 straipsnyje minimo cukraus, pristatyto į Bendrijos europinius uostus, gamintojams, kurie kreipėsi į kompetentingas Prancūzijos institucijas, suteikiama pagalba už 2002/2003-2005/2006 prekybos metus, kurią sudaro šie komponentai:
1) vienodo dydžio suma už toną cukraus, išreikšto baltuoju cukrumi, skirta transportavimo etape nuo įmonės iki FOB uosto išlaidoms padengti:
- 17 eurų už toną Rejunjone ir Martinikoje,
- 24 eurai už toną Gvadelupoje;
2) viena vienodo dydžio suma, apimanti transportavimo laivu iš FOB uosto užjūrio departamente į CIF europinius uostus išlaidas ir su tuo susijusias draudimo išlaidas;
3) vienodo dydžio suma už 100 kg žaliavinio cukraus, išreikšto baltuoju cukrumi, kurį gamintojai sandėliuoja kiekvieno mėnesio pabaigoje, lygi 0,45 euro Gvadelupai ir 0,35 euro Reunionui."
2 straipsnis
Reglamento (EB) Nr. 1554/2001 4 straipsnio 1 dalis pakeičiama šia dalimi:
"1. Pagalba dėl cukraus, kuris, kaip nurodyta 1 straipsnyje, buvo rafinuotas europinių Bendrijos regionų rafinavimo įmonėse 2002/2003-2005/2006 preskybos metais, suteikiama atitinkamoms rafinavimo įmonėms lygi 0,0387 % nuo intervencinės žaliavinio cukraus kainos tiems pardavimo metams, kuriais rafinuojamas cukrus, išeigos, viršijančios 92 % kiekvienai dešimtajai procento daliai."
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugpjūčio 7 d.